बसंत कुमार बिड़ला प्रवर्तित केसोराम इंडस्ट्रीज को पहली बार तूफानी सालाना आम बैठक का सामना करना पड़ा। शेयरधारकों के हंगामे, कंपनी के कमजोर प्रदर्शन को बार-बार दोहराना, संबंधित पक्षकारों के लेनदेन के आरोप और इस कंपनी को बसंत कुमार बिड़ला के पोते कुमार मंगलम बिड़ला के हवाले किए जाने के शोर ने 99वीं एजीएम को कई मायनों में अप्रत्याशित बना दिया। एजीएम में इसकी शुरुआत अल्पांश शेयरधारक जनार्दन कोठारी ने की, जिन्होंने केसोराम इंडस्ट्रीज, केसोराम टेक्सटाइल मिल्स, मानव इन्वेस्टमेंट्स और कैमडेन इंडस्ट्रीज के बीच संबंधित पक्षकार के लेनदेन का आरोप लगाया।